정조 14년 · 목
左議政蔡濟恭曰聖候之平復莫大之慶稱慶一節向雖承勿爲之敎而下情不勝抑菀敢此仰瀆矣予曰向已悉言更勿爲此等說以便予心予實有所執非例謙者也禮曹判書徐有隣參判李獻慶等曰向來遷園後患候非比尋常旡妄今此平復實是御極後莫大之慶今若不許群請豈無抑菀之歎乎備堂金華鎭等齊進仰請予曰今番異於他時向來動駕雖不得不退定予心當作何懷予於是日一倍添劇卿等之所目覩也今於差復之後予何心稱慶今此幸行少展誠敬則幸矣更勿煩請濟恭曰昨見北評事狀本北關民情差勝於再昨年賑政亦已就緖云不勝幸甚際聞西北流民連續不絕云所聞雖或浮過大抵無此弊則豈有如許所聞西路則山邑之民尤甚云矣予曰山邑爲幾何濟恭對曰陽德孟山德川寧遠等邑矣予曰西路公賑爲幾邑私賑爲幾邑耶濟恭對曰未詳矣予謂藥房提調鄭昌順曰卿知之乎對曰臣亦未能詳知矣予曰箕伯亦不報其弟矣昨聞辭疏入來病勢果如何昌順曰衰病轉苦有妨職務且行部當前是爲最悶處也予曰病勢如此則何故今始陳疏耶昌順曰歲初卽欲爲之以上候之在靜攝中有難瀆擾自爾遲待矣予謂濟恭曰臨陣易將雖曰難便病旣如許則及今遞改果無關係乎濟恭曰當此賑政方張之時有難變通病旣如此則勢當許施矣予曰到今無事往來在重臣可謂善爲矣近來有廉聲者豈可多得乎雖不如此能畏約而有才諝然後可爲此時箕伯此筵中亦有可合人乎濟恭曰徐有隣則非但不可出外且其弟方在畿伯洪良浩亦好而方帶吏判此外如李文源沈頤之等甚好矣予曰洪良浩文人本是疏闊李文源昨年超二資今又除腴藩則太過分如金思穆果是精約而外貌不揚在朝廷處身亦未知其穩當處且年少位卑近來未見亞卿之除此藩者鄭判府外未之聞沈頤之在完營時頗能畏約亦多有別備者今則難保其如前矣濟恭曰參判非曾經銓任則不得除此藩沈頤之才諝凡百足可爲之矣予曰然則以此爲定予又曰流民事何以則爲好道理乎朝廷旣聞之後宜有申飭之道當別送安集使乎華鎭曰若送安集使則流民或聞風而還矣予曰然則當送堂上文官乎堂下文官乎濟恭曰兼以監賑則何論堂上堂下予曰古亦有嘉善官差送之例矣濟恭曰此則異矣予曰若以通一道爲名則勢當畢賑後復命還有一道二道伯之嫌矣華鎭曰古亦有以安集爲名兼行暗行者矣昌順曰堂上官例不得暗行名以暗行則當待畢賑復命名以慰諭則竣事後卽當復命矣予曰何人爲可濟恭曰堂下官無所經歷恐有生疏之弊矣予曰誠然矣向送李崑季以其大臣之子故意謂差勝於他人而亦不善行柳誼則爲其不憚身勞而送之亦未見其效外此諸人皆未免辱命矣濟恭曰道伯方新除姑先申飭安集使姑爲置之亦似無妨矣予曰卿言亦好矣向聞鐵山尤遑急至有三字之說未知傳聞之太過與否而卿等亦聞之乎濟恭曰臣未聞之亦未知三字爲何說也予曰向前宋就行疏中云云之語而日前承候時聞於一筵臣矣提調或聞之乎昌順曰臣亦未聞此等說而今番流民海西亦尤甚云矣予曰海西則亦不設私賑乎昌順曰未聞矣予曰遂安郡守事投印乎投符乎濟恭曰此則未詳而若投印則宜有論罪之擧而聞與道伯相較呈親病狀送印符於兼官上來云以此狀罷有所如何矣予曰然則海伯事未安矣濟恭曰君臣之間恩同父子乃敢如是唐突而近間閭閻之間邦慶幾徵之說藉藉相傳未知眞有是事乎予曰卿雖在外猶得聞如此等說而予則實未詳知也修撰韓光植曰臣昨入本館伏聞日前諸僚再進聯箚不賜批而還給箚中論列雖未得其詳而金鍾季之自來罪惡王章之所難貸向者負犯又是人臣所未有之變怪此固非一朝一夕之故濫猾之態根於性行愚弄之習濟以凶譎手擅威福眼無君父敢恃庇覆之聖恩愈肆鴟張之氣焰勢成於下權隆於上一世之指點有識之憂歎厥惟久矣三司之聲討只就目下現露之罪而論之何幸聖斷赫然王憲得伸凡在瞻聆孰不欽仰從此前後罪犯可以鉤發次第律名亦將繼請曾未數日旋卽蕩然旣允之音未免反汗已施之律亦復還寢如是而尙何望權凶之斂迹朝著之淸明乎夫堂箚體重賜批之不得經宿自是古例而今此還給之擧尤豈所望於殿下者哉臣謂還入前後箚本亟賜批旨竝允所請焉予曰言則好矣堂箚體重予豈不知稍待事定後當賜數字之批矣○濟恭啓言向日洪秉▣緣臣筵席糾正追呈對疏而其言全與實狀相反臣卽欲陳疏明辨而懲討方張未暇及此後因時日已久遂泯默至今矣蓋伊時秉▣謂臣曰外議以爲吏判望有見漏者云故臣曰誰也答曰卽趙時俊尹蓍東矣臣非不知時俊之爲語次虛影而言出非意極涉驚訝故默然不應則遂起拜而去矣此外無一轉喉今乃於疏中盛稱有多般轉折之語而有若臣故爲刪去單行數節者然何其不思之甚也臣之糾正本非以秉▣謂之時俊之黨也則對疏中自暴其語言之未及達者何所不可而欲防其知舊中見責演出口中所不言之言以至於自欺欺人此豈非可惜之甚乎雖然臣忝居百僚之首致此唇舌之煩罔非見輕而然何敢尤人乎旣不疏引不得不以此仰達矣敎以卿之引義過矣今聞事實揆以體統不可無飭行副司直洪秉▣罷職又啓言日前命入臺諫前望而於都憲望以尹尙東點下尙東名方在臺啓中未及停止則聖上非忘却也非不知也猶且以名在臺啓之人授以都憲之任此豈可常之事乎實係袞闕不得不仰陳矣敎以卿言旣如此原望筒勿施又啓言農務備旱之要莫先於修築堤堰迨此春水未生之前預令貯水然後可以資來頭之用禁耕種樹疏鑿等節請另加申飭俾有蒙利之實效從之又啓言咸鏡監司李秉模狀啓以爲歲前賑穀之請在於民穀分排之前故爲慮彼此不及之患欲杜官民張大之望姑以三千石爲請今旣排巡而還穀賑穀不出元數之中則區區撙節於飢民口吻中物實非所以仰體朝家德意備局句管私賑穀中折米三千石特許加劃則謹當稍廣其規南北關元救焉邑外略加闊狹以時接濟事請令廟堂稟旨分付矣今年北路救民之政當如拯溺救焚道臣加請折米三千石不爲過多依狀請許施使之方便闊狹無有一民捐瘠之患宜矣從之又啓言開城留守李致中狀啓以爲本營各庫支放之資尙多不足之數各倉餉還今年條加分耗二百六十石零依近例特許移劃補用事請令廟堂稟旨分付矣松營支放之有賴於倉餉耗穀殆成近例請依狀請移劃從之又啓言濟州牧使李喆模以前任陽德時公穀虧欠入於現告今當拿問而項見分等狀聞本牧亦被災所管兩邑有尤甚之次之分此時遞易恐不無絕島民弊其代待麥秋差出恐合事宜矣從之又啓言近聞明火賊徒結黨於畿湖之間暴掠閭里民不安堵云事之驚駭莫此爲甚捕廳之發校掩捉當不容一日少緩但捕校之五部外出使明有先朝禁令上聞雖或煩屑稟告廟堂之後始爲發校有何難事而不稟徑發無難犯禁後弊所關不可無飭右捕將李漢豊從重推考雖以窺捕言之旣見賊徒之屯在高峯低首喪氣莫敢進前一日二日未聞縛致一賊將安用如許捕校嚴飭捕將使之不多日內捉納恐不可已矣從之又啓言頃因典僕等所懷治道塡土之役復用坊民事批旨有問于京非從長稟處之命矣卽見漢城府所報則以爲泮民本無座更與坊役者以其守護聖廟專當修掃之役而在前坊民赴役之際非但往來爲弊操縱侵徵受弊不些故丁未年座更釐正時泮民之座更與坊役依前勿論動駕時殿內外修掃之役依常時例擧行以除坊民之弊事節目啓下矣今以動駕時一時修掃之役欲爲圖免者民習猥屑爲辭矣泮民之除給座更與坊役專爲其動駕時治道灑掃之事矣今乃諱節目本意只稱治道之役苦欲使坊民替當事極猥屑其所懷請勿施從之又啓言日前見關西道臣狀聞陽德縣公穀逋欠之數爲三千三百餘石而以其發覺之在於開春之後不拘捧糴之限今方催督期於準捧云陽德關西之山邑被災甚酷民多顚連徵及一境之隣族則此使之逃散也旣係逋欠道啓之曰以督捧無足爲怪而朝家旣聞之後豈無通變之政乎至若嶺南咸陽郡逋穀至爲三萬餘石之多三萬之穀雖使道臣分徵於七十州有難容易了當況於一邑之內徵此三萬之穀決是行不得之政且其所謂三千與三萬之數非原穀如此自其臥還積逋之後計其幾十年當出之耗轉轉增加較原穀今至二倍三倍之境公穀雖重民事切悶臣意則令兩道道臣詳細覈出勿計其虛地耗條只以原穀幾許登聞後其準充之道亦限以幾年鱗決捧入則庶或有民不散而穀可充之道此則惟在道臣方便商量轉聞朝家以待處分之如何請以此知委該道道臣從之敎以開倉之後曰以捧糴有關後弊雖似下語之不審捧糴二字大是疏忽該道臣從重推考咸陽事減耗姑無論元穀多鬼錄依前筵敎令道伯嚴飭該倅精査細櫛分秩區別使卽報來後狀聞事分付又啓言近聞西北流民不絕於道路之間字牧之官若能極意撫恤則惟彼安土重遷之輩雖賞之豈可去鄕里而散之四方乎朝家旣聞之後不可無別般慰諭安集之擧而但漂轉四方之類三三五五不知乞食於何道何邑內而五部外而畿甸三南或關東諸道另加搜問果有自西及北路流散而至者除其全家安頓不願復歸者外自該邑計口給糧定將敎交付前去之邑次次送致以及於本土而止及其歸也道臣照管其數使本邑加意撫摩俾得安接則我聖上若保如傷之德意庶可以覃及無告之民矣且聞近來道臣與守令不欲使民人流散有聞於京師或使將校阻搪要路俾不得轉動若此則坐而待死之外無他道矣撫字之政寧容如是此則嚴加禁斷各邑之次次給糧竝以公穀會減還歸安集之後畢竟數爻使該道臣條列狀聞宜矣敎以今聞卿言西北民情蓋可推知旣聞之後豈可一刻弛心接濟之策當另飭道伯期有實效此則欲別下傳敎而流民之還集依卿所奏卽爲嚴飭京外而給糧交付之際無或一毫泛忽卿旣聞筵敎部字內則分遣備郞曉諭後從願還送擧行後形止草記西北之還集諸道之交付勤慢則繡衣外更當別遣宣傳官或備卽考察此意一體申飭○刑曹判書沈頤之啓言湖西栗木敬差官所帶下隸列邑受賂實數有令本道更覈狀聞之命矣觀此道啓則捧賂數爻與臣曹所覈多有減數可知道査之猶未盡究特敎之下終未覈得其實固已惶悚且差官之驛馬加把幾至五六匹而亦不査聞草率修啓不請該曹稟處纔有飭敎而狀聞跋辭又不擧論道臣事未免疏忽受賂之數旣自臣曹覈出於該寺書員則不必更問於本道行査一款姑置之請道臣推考不禁加把之察訪令本道指名現告拿問處之從之○承旨尹行任啓言關西守令催促下送事命下矣問于吏曹則嘉山郡守金魯成昨已下去而寧遠郡守南衡重以其親病沈篤下往陰城地來月初旬始可還官云矣敎曰情理旣如此民事不可緩寧遠郡守南衡重今日政遞付京職其代各別擇差今日內下送